भ्रष्टाचार की शिकायत के बावजूद फर्म को एक करोड़ का भुगतान
भास्कर संवाददाता| श्रीगंगानगर
लक्कड़मंडी टी-प्वाइंट से लेकर शिव चौक तक हाल ही में बनी सीसी सड़क निर्माण मामले में गुरुवार को परिवादी के स्थानीय एसीबी चौकी में बयान दर्ज हुए। परिवादी पार्षद सलीम अली चोपदार अग्रसेन नगर निवासी मनीष गर्ग ने एसीबी अधिकारियों से कहा कि भ्रष्टाचार की शिकायत करने वालों को भी परेशानी से गुजरना पड़ता है। शिकायत के बावजूद समय से कार्रवाई नहीं होने से आरोपितों के हौसले बुलंद होते हैं। फर्म दीप ज्योति कंस्ट्रक्शन ने निर्धारित जी-शेड्यूल की भी पालना नहीं की। स्थानीय लोगों जनप्रतिनिधियों के विरोध को भी दरकिनार किया गया। विभाग को इस बाबत शिकायत की, लेकिन कार्रवाई की बजाए फर्म को आनन -फानन में करोड़ का भुगतान कर दिया गया।
गर्ग ने बताया कि 11 नवंबर को एसीबी में परिवाद देने के बावजूद हाइवे ऑथोरिटी के अधिकारियों ने संबंधित फर्म को एक करोड़ रुपए का भुगतान कर दिया। उन्होंने बताया कि 6.38 करोड़ की लागत से शिव चौक से लेकर लक्कड़ मंडी टी-प्वाइंट तक 1700 मीटर लंबी सड़क बनाई गई है। फर्म ने घटिया निर्माण सामग्री का उपयोग कर राजकोष को लाखों रुपयों का नुकसान पहुंचाया है। पीडब्ल्यूडी की जांच में निर्माण में उपयोग ली गई सामग्री घटिया मिली है। इस पर एसीबी के अधिकारियों ने जल्द ही मामले की पड़ताल कर दोषियों के विरुद्ध कार्रवाई का आश्वासन दिया।
hin_Deva san_Deva hin_Deva hin_Deva